Manchmool do kennt mer grad läädisch gewwe ...    Manchmool do kennt mer grad läädisch gewwe  wammer so noochdenkt iwwers Leewe  unn werd merb, im Lauf vun de Zeit  iwwer manche Widrigkeit .  Unn es froocht sich so e  manches Menschekind  ob es de richtge Weech aach find  Manchmool do esch mer schwer enttdeicht  Manchmool saacht mer sich : es reicht!  esch enttdaischt unn esch fruschdriert  simuliert unn resginiert:  Haschd- Frää- du Kummer mit deim Mann  sieschd - Mann- du der dei Frää mool an. -  Was hot mer alles nit prowiert?,  So steht mer do unn simuliert.  Was hoschd der Mieh mit de Kinnnerles gewwe-,  Hoschd im Beruf dich bemieht vorwärts se streewe  Unn  was hat mer an Lieb unn Mieh inveschdiert!  Unn jetzt stehtschd do unn bischd fruschdriert -  Unn wann de betrachtschd de Lauf vun de Welt  Do esch o manches schlimm bestellt:  Statt daß Gerechtigkäät und de Friede regiert  werd die Erd noch meh ruiniert  Die Macht diktiert unns große Geld!  So steht es doch mit dere Welt.  Wer froocht schun, wie mer die Schepfung schitzt ?  Was es mir bringt- was meer des nitzt  Des esch scheint`s es änzig, was do zehlt-  so saacht mer sich unn guckt gequeelt.  Unn fangt mer mool aa, driwwer nooch ze sinniere  do mer kennt die Luschd faschd am Leewe ve`liere    Fer den wu mit so Gedanke sich queelt.  werd heit e Geschicht vezehlt,  wu uns ruft zur Geduld, die wu begreift,  daß alles sei Zeit braucht, bis es reift  e Gleichnis vun Jesus fer uns unn die Welt  es Gleichnis vum vierfache Ackerfeld  Doch bevor mer uss droff b`sinne  Will ich mit rer G`schicht beginne  wumer aus China hot bericht - Unn mer heern in der Geschicht,  vumme Ackersmann, wu hot sei Feld bestellt  hot Frucht ausgseet offem Ackerfeld  so wie de Nochber dichtisch unn wacker  sei Same hot ausgseet off seim Acker  Und wie die entsprechend Zeit esch rum -  so nooch e paar Woche- ach wie dumm;  do muß der Bauer off seim Acker entdecke  zu seim Entsetze unn Ve`schrecke  daß des mit Händ grad weer se greife  wie beim Nochber die Frucht viel besser deet`  reife  Er neid em de gure Wachstumsseeche  daß die Frucht esch schun weirer unn desweeche  saacht er sich drum voller Zorn.  Warum wachst nit aach mei Korn  so schnell unn kräftig in meim Land?!  Des bringt mich grad um mein Vestand  Ich wäß, was ich mach: do guck ich nit zu  Daß d` Frucht nit g`scheid wachst- des loßt mer kä Ruh'  Ich guck do nit zu- do helf ich nooch  unn was er macht - ve`schlaacht em die Sprooch:  Er zobbelt unn zobbelt an jer`m  Helmche rum  -Ach wie esch der Narr so dumm!!!- .  Kann unn will der nit begreife,  daß Frucht braucht Zeit fers Wachse unn Reife ?  Er esch de halwe Daach off Achse:  >>Ich helf de Plänzelcher nooch beim Wachse <<  unn sacht`s dann de Freinde mit großem Geschrei  ruft aach die Nochbersleit sich bei:  >>Guckt mool wie ich - so fleißig unn wacker  hebb wachse losse die Frucht off meim Acker!<<  Doch wie die Leit mi`m heemwerts gehe  unn dun sich mi`m sei Feld besehe:  Do leit ve`drickkelt unn ve`derrt,  was er hot erausgezerrt-  So esch`s -wie jerer Mensch begreift -  daß d`Frucht nit uhne Worzel reift-  Unn`s braucht alles, alles halt sei Zeit  wie bem Säe und Ernte, ehr liewe Leit.    Aach Jesus hot mool ä Geschicht vezehlt,  fer den, wu sich mit Sorche queelt-  ä Gleichnis eschs, wu äm macht Mut -  grad dann dut so e Wort em gut:  ä Gleichnis eschs vum Ährefeld  - der  Acker freilich määnt die Welt -  unn es beschreibt de Lauf vun de Zeite,  wu Schwierigkeite uns dun bereite -    Was do so alles dut bassiere  so daß mer faschd kennt resigniere    E Spiegelbild esch`s fer unser Leewe  was uns bestärke will im Gläwe  daß mer druff unser Leewe baue  unn Liewen, Hoffen, nei Vetraue  weil`s Weizekorn, wu scheint`s do sterbt  im Erdborm drin vewest, vederbt  dut trotzdem keime- worze -reife  - mer kann des  faschd nit recht begreife:  Mer määnt, des Saatkorn do geht unner  Doch wachst s unn reifts- s esch grad e Wunner!  unn traacht-unn traacht- wie Gott es will  Frucht iwwer Frucht in aller Schdill,  so daß es reicht fers dääglich Brot.  Aach wann die Ernt esch dorch vieles bedroht  Des kann mer aus de Biwwel sehe  dort duts Matthäus dreizeeh stehe:  En Bauer esch zum Feld hiigange  als er mi`m Säe hot aagefange  do esch en Schwarm vun Veechel kumme  unn hot manch Saatkorn weggenumme  Dort offem Weech schun eschs vedorwe  unns Leewe esch drin abgestorwe -  Unn manch Saatkorn esch gfalle off felsisches Land  Unn aaach des war nit groß vun Bestand  Sei Saft unn Kraft war bald em genumme  vedrickelt wars ball- schnell wars umkumme  Unn manch Korn esch gfalle unner die Hecke  unn Dorne unn Dischdle dun`s iwwerdecke  Unn aach do esch die Reifung nit geglickt  es Leewe esch dort unnerm Uukraut ve`stickt  Doch manch Korn gesäht vun de Sämanns -Hand  eech gfalle dort off gures Land  unn wachst unn reift unn traacht viel Frucht  wie weit unn breit mer lang se sucht  Die Ernt deet gut gelinge  Frucht hunnertfach erbringe.  Soweit die Geschicht, wu hot Jesus vezehlt,  damit es nit an Mut em fehlt  damit mer - wammer noch sinniert  nit all sein Glääwe mitveliert  Doch die Jinger geschart um ihn als die Mitt  - sei Freinde hän an Ihn die große Bitt  >>Mer wenn gern weirer die gut Botschaft heere  Kumm, sach se uns nochmool- unn du se erkläre <<  Drum hot er ne nochmools sei Botschaft gesaacht  damit mer wie Gott will- sei Leewe mit waacht  hot nochmools geredt vun de himmlische Sache  um sich fer immer veständlich se mache  daß nit voll Hochmut mer ins Uuglick nei rennt.  damit mer die Wohret entdeckt unn erkennt  unn mit Vestand unn alle Sinne  meecht, was zehlt, entdecke unn finne  Vum Saatkorn  vezehlt er -wu esch des Wort  wu sich ausbreit unner de Mensche vun Ort zu Ort  Doch oft dut mer`s heere unn wirrer vegesse-  wie Same esch` s, vun den Vechel weggfresse -  Un wu de Feind nemmt Weg es Wort ,  do kann nix wachse an dem Ort  do kann des Wort nit Worrzel treiwe,  do kann nix reife, kann nix bleiwe  Wie Same, wu am Fels vedorrt  eschs wammer heert es gettlich Wort  heert es, nemmt gern aa mit großer Fräd  bis em was Schweres queele deet,  Bloß solang gibt es Wort em Halt,  so lang es em gutgeht unn gefallt.  Wanns unner Dorne fallt, do heert  mer hii offs Wort, wu em bekehrt  unn bleibt doch nit dodrin geborge  Geiz unn de Protzsucht- Luschd unn Sorge  wu de Weltlauf em bringt- des loßt`s vesticke  dut em graad die Luft abdricke  So vekimmert unn vestickt es gettlich Wort.  Unn nix wachst unn reift an some Ort  Wu gures Land esch, dut mer merke  was Gott uns sacht- loßt sich bestärke  im Gläwe, Liewe unn im Hoffe  do bleibt mer vun dem Wort (b/g)etroffe  So daß - in so em Lewe- nit vegewens mer sucht  die gure, edle, koschdbar Frucht.    So esch`s-saacht uns Jesus -im Lauf der Welt  unn aach im menschliche Herz drin bestellt  wie in em vierfache Ackerland  Wu bleibt die Frucht? Was hot Bestand?    Unn ich mään als: so e vierfach Feld  wie es Gleichnis uns vemeld  so esch aach es eigne menschliche Herz  wann aastreemt  droff die Frääd-- de Schmerz:  Mer meecht die Botschaft gern als heere  - unn wieviel dut em do bei steere:  so manches vedrickelt unn erstirbt  so manches werd iwwerwuchert unn vedirbt  so manches kann nit Worzel treiwe  so mancher Eidruck werd nit bleiwe  so manches hot nit recht Bestand  Esch nit bei uns-wie beim Ackerland ?  Doch manchmool, da staunt mer-do reift Frucht  wie mer se bei de Mensche sucht-  Manchmool do esch mer fer annre offe  vetraut, liebt- halt dorch, dut hoffe  Manchmool do dut mer werklich iewe  an dem, wu uns braucht, die christliche Liewe  Manchmool gelingt em ä Stickel Geduld,  do tragt de annere unn sei Schuld :  do find sich nit bloß Schlechtigääit  ach Recht gebbt`s unn Gerechtigkäät .  Manchmool, do dut es bei Worte nit bleiwe  do dut de Gottes-Geischd uns treiwe  Manchmool- aach wammer Schlechtes erlebt  esch mer nit bloß off sein Vordääl bestrebt  Manchmool da  treibt em nit Schaadefräd  do guckt mer, wie merm annre helfe deet  Do sieht mer beim annre, was quelt unn was schmerzt  Do geht mer hii zu em unn packt zu:-beherzt  Do macht mer nit mit, wo mer esch boshaft unn schlecht  do froocht mer: was esch gut jetzt unn recht?  Manchmool esch so mer fer`s gettliche Wort bereit  unn des schun jetzt, unn hier unn heit    Daß uns gelinge deet,  des, mään ich, mißt heit sei unser Bitt unn Gebet  Drum wann Gott mer  bitte, zu seiner Ehr  daß `s gettlich Wort bei uns find Geheer:  daß mer bei uns nit vegeewens sucht  die gure, edle koschdbar Frucht  Daß mer des Wort erfasse  im Liewe uns iewe unn nit im Hasse  daß mer des Wort nit lossen fahre  dief drin im Herz bewahre  so daß es werd e fruchtbar Land  wu Frucht reift wu hot Bestand -  Frucht wu so ganz in de Still  wachst unn reift wie Gott es will  In widrige unn gure Zeite  sell des dorchs Leewe uns  begleite  Mer wolln des Wort behalte  unn Gott die Treue halte  gedeihe, wie Same wachst off gurem Land  -ausg`sät vun Gott mit gurer Hand -  wu reife dut zu de rechte Zeit.  Drum bitten mern um sei Geleit  unn duns Gedeihe leeche  ganz in sein gettlich Schutz unn Seeche.    Unn de Friede vun Gott, wu isch heicher als unser Vestand  meecht bewahre uns in Dorf unn Land  meecht bewahre uns -in Jesus seim Name-  mit Herz unn Sinn-drum saach ich Ame(n)